[bookmark: _Hlk215491372][bookmark: _Hlk214625792]Lietuvos pozicija dėl 2028-2034 m. Nacionalinio ir regioninio partnerystės plano reglamento
[bookmark: _Hlk215492239]2025 m. liepos 16 d. ir rugsėjo 3 d. Europos Komisija (toliau – EK) pateikė pasiūlymus dėl 2028–2034 m. Europos Sąjungos daugiametės finansinės programos (toliau – DFP) reglamentų, tarp jų ir pasiūlymą dėl Europos Parlamento ir Tarybos reglamento, kuriuo įsteigiamas 2028–2034 m. Europos fondas ekonominei, socialinei ir teritorinei sanglaudai, žemės ūkiui ir kaimo plėtrai, žuvininkystei ir jūrų reikalams, gerovei ir saugumui (toliau – NRPP (Nacionalinio ir regioninio partnerystės plano) reglamento pasiūlymas).
EK siūlo įsteigti vieną fondą, kuriame būtų sujungti įvairūs finansavimo instrumentai, o pagal šį modelį kiekviena valstybė narė turės parengti vieną Nacionalinės ir regioninės partnerystės (toliau – NRP) planą, kuriame būtų planuojamos Sanglaudos politikos, Bendrosios žemės ūkio politikos (toliau – BŽŪP), Bendrosios žuvininkystės politikos (toliau – BŽP), Vidaus reikalų srities fondų  (toliau – VRSF), Socialinio klimato fondo ir Europos teritorinio bendradarbiavimo („Interreg“) programos priemonės.
Plane bus apjungiamos reformos, investicijos ir kitos intervencijos, skirtos Sanglaudos politikai, BŽŪP ir BŽP, taip pat gynybos pramonei, vidaus saugumui, sienų bei migracijos valdymui ir kitoms sritims.
Rengiant poziciją buvo organizuojami NRPP reglamento pristatymai bei diskusijos ministerijoms, socialiniams ir ekonominiams partneriams bei regionų atstovams. Pozicija parengta siekiant kuo labiau atspindėti diskusijų rezultatus.
I. Nacionalinio ir regioninio (NRP) plano struktūra
· Pozicija dėl 2028-2034 m. Nacionalinio ir regioninio partnerystės plano detalizuoja ir papildo bendresnę Lietuvos Respublikos poziciją dėl ES 2028-2034 m. finansinės programos, lapkričio 25 d. pavirtintą Vyriausybės Europos Sąjungos komisijoje. Šiame dokumente pateikiamos nuostatos atspindi tik su Nacionalinio ir regioninio (NRP) plano reglamento pasiūlymu susijusius aspektus, pozicijoje siekiama nekartoti bendroje Lietuvos pozicijoje dėl ES 2028-2034 m. finansinės programos įtvirtintų nuostatų.
· Pozicija dėl BŽŪP, BŽP ir VRSF neįtraukimo į bendrą NRP plano struktūrą bei Sanglaudos politikai, BŽŪP ir BŽP skirto finansavimo yra įvirtinta Lietuvos Respublikos pozicijoje dėl ES 2028-2034 m. finansinės programos (lapkričio 25 d. pavirtintoje Vyriausybės Europos Sąjungos komisijoje) ir šiame dokumente nedetalizuojama. 
· Palaikome Interreg programoms numatytą atskirą reglamentavimą, tačiau manome, kad jame svarbu numatyti ir aiškią Interreg programų geografiją,  programų kryptis, struktūrą ir jų įgyvendinimo pagrindinius principus. 
· Nepritariame BŽŪP ir BŽP specifinių straipsnių NRPP reglamente perkėlimui į sektorinius BŽŪP ir BŽP reglamentus, turi būti perkeltos visos BŽŪP ir BŽP nuostatos, finansavimo ir atsiskaitymo sąlygos ir kt. Laikomės griežtos pozicijos, kad BŽŪP ir BŽP būtų savarankiškos ir atskiros politikos su nepriklausomu nuo NRP reglamentu.
· NRP plano turiniui keliami reikalavimai (yra per daug detalūs ir kelia perteklinę administracinę naštą, todėl turėtų būti peržiūrėti ir sumažinti.
· Valstybėms turėtų būti sudaryta galimybė pačioms apsispręsti dėl Socialinio klimato plano įtraukimo į NRP planą.

II. Bendrieji ir specialieji Fondo tikslai
· Palaikome platų Fondo bendrųjų bei specialiųjų tikslų sąrašą – nuo tvaraus vystymosi visose ES teritorijose ir socialinės sanglaudos stiprinimo iki saugumo, gynybos ir atsparumo didinimo, taip pat pamatinių teisių ir teisės viršenybės įtvirtinimo.
· Atsižvelgdami į tai, kad saugumo ir gynybos klausimai tampa vis aktualesni ES darbotvarkėje, siūlome įtvirtinti atsparumo stiprinimą kaip vieną iš Fondo bendrųjų tikslų (NRPP reglamento pasiūlymo 2 straipsnyje). Tai užtikrintų nuoseklų šių prioritetų įtvirtinimą, ypač atsižvelgiant į tai, kad saugumas ir gynyba jau įtraukti tarp specifinių Fondo tikslų (NRPP reglamento pasiūlymo 3 straipsnis).
· Kritiškai vertiname įtvirtintą reikalavimą, kad NRP planai turi prisidėti prie visų bendrųjų ir specialiųjų tikslų. Pabrėžiame, jog būtina užtikrinti valstybių narių diskreciją pasirinkti, kokioms investicijoms teikti prioritetą pagal nacionalinius poreikius ir aplinkybes, nenusileidžiant iki sub-tikslų lygio.
III. ES rytų pasienio regionai
· Lietuva dėl savo geopolitinės padėties – kaimynystės su agresorėmis Rusija ir Baltarusija – patiria išskirtinius ir papildomus ekonominius, socialinius ir saugumo iššūkius. Šie iššūkiai nėra vien nacionalinio pobūdžio – tai bendras ES saugumo, stabilumo ir atsparumo klausimas. ES rytinės sienos valstybės narės atlieka itin svarbų vaidmenį, gindamos ne tik savo, bet ir visos Sąjungos interesus. 
· Todėl ypatingai svarbu, kad ES Rytų pasienio regionams būtų skiriamas pakankamas dėmesys bei numatomas papildomas finansavimas (top-up) ne tik VRSF fondams, tačiau ir Sanglaudos fondų, BŽŪP bei BŽP srityse, siekiant pakankamai atliepti ekonominius, socialinius bei saugumo ir atsparumo iššūkius.
· Regionams, esantiems prie sienos su Rusija arba Baltarusija, turi būti suteiktos galimybės dalyvauti ir bendradarbiauti kitame nei vien tik dvišalių Interreg programų kontekste taikant paprastesnius finansavimo ir lankstesnius bendradarbiavimo mechanizmus, taip padedant greičiau spręsti jiems būdingas specifines problemas ir kylančius iššūkius.
IV. Pasidalijamojo valdymo principas 
· Palaikome pasidalijamojo valdymo principą ir laikomės nuostatos, kad šis principas turi būti aiškiai įtvirtintas, užtikrinant valstybėms narėms galimybę inicijuoti reformas, planuoti investicijas ir prireikus jas koreguoti, atsižvelgiant į besikeičiančius poreikius ir aplinkybes. 
· Reikalavimas tvirtinti NRP planą ES Taryboje yra kvestionuotinas, kadangi tai kuria papildomą administracinę naštą bei mažina sprendimų priėmimo greitį. Siūlome šio reikalavimo atsisakyti.
V. Partnerystės principo įgyvendinimas
· Svarbu, kad naujajame laikotarpyje būtų tinkamai užtikrintas partnerystės principo, kaip vienos iš pamatinių Sanglaudos politikos bei Bendrosios žemės ūkio politikos vertybių, įgyvendinimas. Stebėsenos komitetai yra viena iš pagrindinių šio principo taikymo formų, todėl palaikome patariamojo Stebėsenos komitetų vaidmens išlaikymą bei jų įtraukimą į naujojo laikotarpio valdymo ir kontrolės sistemą. Stebėsenos komitetai neturėtų tapti sprendimus priimančiais valdymo ir kontrolės sistemos veikėjais.
· Kritiškai vertiname EK siūlymą steigti papildomą koordinuojantį komitetą, kurio funkcijos iš esmės dubliuotųsi su stebėsenos komitetų veikla, nesukurdamos pridėtinės vertės ir nepagrįstai didindamos administracinę naštą.
· Palaikome subalansuotą skirtingus sektorius atstovaujančių socialinių ir ekonominių partnerių ir regionų atstovų dalyvavimą Stebėsenos komitetuose.
VI. Regionų vaidmuo ir teritorinės iniciatyvos

· Palaikome siūlomą didesnį lankstumą integruotoms teritorinėms strategijoms, ypač tam, kad nelieka dirbtinių apribojimų, atskiriančių investicijas tvariai miestų plėtrai nuo veiksmų, kurias turėtų būti skatinama didesnių subregioninių teritorijų, tokių kaip funkcinės zonos ar regionai, integruota plėtra ir stiprinami miesto ir kaimo ryšiai.
· Kritiškai vertiname pasiūlymą, kad integruotas teritorines strategijas turėtų atrinkti vadovaujančioji institucija ir tvirtinti stebėsenos komitetas, jei ši nuostata nepaliks galimybės remtis esamais nacionaliniais dokumentais – regionų plėtros planais, dėl ko teritorinės strategijos gali tapti formaliais, tik ES fondų panaudojimui skirtais dokumentais. Siūlome integruotoms teritorinėms ir miesto strategijoms išlaikyti esamo laikotarpio pagrindinius principus, užtikrinančius į vietovę orientuotą požiūrį ir planavimą „iš apačios“, įskaitant galimybę teritorines strategijas miesto ar regioninėms institucijoms rengti ir tvirtinti savarankiškai ir integruotomis teritorinėmis strategijomis pripažinti NRPP reglamento reikalavimus atitinkančius pagal nacionalinę teisę parengtus ir patvirtintus regionų ar savivaldybių planavimo dokumentus.
VII.  Horizontalieji principai
· Palaikome įpareigojimą  NRP plane laikytis horizontaliųjų principų – teisės viršenybės bei ES Pagrindinių teisių chartijos nuostatų. Laikomės pozicijos, kad šių principų taikymas turi būti grindžiamas aiškiais, iš anksto nustatytais kriterijais, kad valstybės narės galėtų tikslingai ir efektyviai integruoti juos į planavimą bei priemonių įgyvendinimą. 
· Reikalavimai, susiję su horizontaliųjų principų taikymu, turi būti aiškiai apibrėžti prieš pradedant programavimo etapą, pateikiant jų taikymo taisykles.
· Pabrėžiame, kad laiku pateiktos ir aiškios taisyklės yra būtinos užtikrinant tokių principų kaip reikšmingos žalos nedarymo, lyčių lygybės bei Naujojo Europinio Bauhaus nuoseklų taikymą ir reikalavimų įgyvendinimą.
· Reikšmingos žalos nedarymo principo taikymo taisyklės neturi būti taikomos tokiose specifinėse srityse, kaip gynyba ir saugumas, civilinė sauga, žemės ūkis, kaimo plėtra, žuvininkystė, sienų valdymas ir vidaus saugumas, ir užtikrinti lankstumus, kurie leistų tęsti šiose srityse pradėtas sistemines, ilgalaikes intervencijas. 
· Strateginių dokumentų, kuriuos turi atitikti NRP Planas, sąrašas turi būti aiškus ir baigtinis, o visi šie dokumentai turi būti parengti reikiamu laiku, nesudarant galimybių reikalauti atitikties dokumentams, priimtiems Plano rengimo ar įgyvendinimo eigoje.
· Siekiant užtikrinti, kad visos valstybės narės nuo pat programavimo laikotarpio pradžios turėtų vienodas galimybes susipažinti su visomis taisyklėmis, Komisija turėtų priimti deleguotuosius aktus kuo rečiau.
· Pritariame nustatytam 14 proc. socialinių investicijų koncentravimui NRP plane ir pabrėžiame, kad šis procentas neturėtų būti mažinamas.
· Nuostatos dėl NRP plano investicijų prisidėjimo prie žaliųjų tikslų yra įvardytos Lietuvos Respublikos pozicijoje dėl ES 2028-2034 m. finansinės programos (lapkričio 25 d. pavirtintoje Vyriausybės Europos Sąjungos komisijoje).
VIII. Nesuprogramuota NRP plano dalis (lankstumo suma)
· Vertiname siūlymą dėl nesuprogramuotos NRP plano dalies (lankstumo sumos), kaip priemonę užtikrinti reagavimą į kintančius poreikius. Tačiau dabartiniame NRPP reglamento pasiūlyme numatytas 25 proc. rezervas yra ženkliai per didelė nesuprogramuotų lėšų dalis, kelianti riziką NRP plano įgyvendinimui. Siūlome mažinti šią dalį iki 15 proc., arba suteikti didesnį lankstumą dėl jos panaudojimo, numatant galimybę lėšas panaudoti anksčiau nei 2033 m. birželio 30 d. 
IX. ES priemonė (EU Facility)
· Kritiškai vertiname nuostatą, jog gamtinės nelaimės ar kitos krizės atveju pirmiausia būtų naudojama NRP plano nesuprogramuotų lėšų dalis (nacionalinė alokacija), o ne ES priemonės lėšos. Siūlome numatyti, jog siekiant eliminuoti krizės padarinius pirmiausia būtų kreipiamasi į ES priemonę, o šiame mechanizme nepakakus lėšų būtų naudojama NRP plano nesuprogramuotų lėšų dalis
· Siekiant išlaikyti programų tęstinumą, turi būti išlaikyti ES priemonės komponentai (tokie kaip Vienybės saugos tinklas ar programa LIFE), kuriais Lietuva naudojasi 2021-2027 m. laikotarpiu ir jiems turi būti nustatyta minimali apsaugota suma. 
· Naujoje DFP turi būti išlaikyta galimybė iš Vienybės saugos tinklo teikti paramą nuo gaivalinių nelaimių, pavojingų meteorologinių reiškinių ar katastrofinių įvykių nukentėjusiems ūkininkams, nepriklausomai nuo to, ar tie įvykiai sukelia rinkos sutrikdymą ar ne.
· Turi būti peržiūrėtos sąlygos, kada galėtų būti kreipiamasi finansavimo iš EU Facility solidarumo veiksmų, sumažinant minimalią patirtų nuostolių ribą.
X. Avansai ir kofinansavimas
· Palankiai vertiname reglamente pasiūlytus didesnius avansus kaip priemonę užtikrinti greitą ir sklandžią NRP plano pradžią.
· Kritiškai vertiname nuostatą, pagal kurią valstybės narės, patvirtinusios NRP planus po 2028 m. liepos 31 d., netektų pirmojo avanso. Toks terminas yra gerokai per ankstyvas ir neatitinka proporcingumo principo bei gali neigiamai paveikti planų rengimo kokybę. 
· Laikomės pozicijos, kad racionalus sprendimas būtų ne eliminuoti avansą, bet proporcingai paskirstyti jo sumą per kitus dvejus metus. 
· Kofinansavimo lygiai ir taisyklės visoms į NRP planą įtraukiamoms politikoms (Sanglaudos politikai, BŽŪP ir BŽV, VRSF), jei nebus suderėta kitaip (žr. Lietuvos Respublikos pozicija dėl ES 2028-2034 m. finansinės programos, lapkričio 25 d. pavirtinta Vyriausybės Europos Sąjungos komisijoje), turėtų būti išlaikytos kuo artimesnės 2021-2027 m. laikotarpiui.
XI. Reformų apibrėžimas ir turinys
· Pritariame reformų įtraukimui į NRP planą, siekiant sustiprinti poveikį ekonominei, socialinei ir teritorinei sanglaudai. 
· Laikomės nuostatos, kad NRP planas turėtų apsiriboti reformomis, kurios yra tiesiogiai susijusios su planuojamomis investicijomis ir sudaro nuoseklią bei aiškią intervencijų logiką siekiant bendrųjų ir specialiųjų NRPP tikslų. 
· Pasisakome už ribotą reformų skaičių, kurios būtų pritaikytos prie konkrečių kiekvienos valstybės narės ir jų regionų poreikių ir aplinkybių, patenkančios į NRP plano įgyvendinimo laikotarpį bei atliepiančios dalį, tačiau nebūtinai visas, Europos Semestro rekomendacijas. 
· Turi būti išlaikyta galimybė valstybėms narėms pasirinkti, kokiuose sektoriuose taikyti (ar netaikyti) reformas. Rezervuotai vertiname galimybes taikyti reformas BŽŪP ir BŽP srityse.
· Siekiant paskatinti valstybes nares imtis ambicingų reformų, kurios padidintų investicijų efektyvumą, siūlome svarstyti pozityvias paskatas (pvz., avansinių išmokų, didesnių bendrojo finansavimo normų, ilgesnių įgyvendinimo laikotarpių formų ir pan.).
· Už atitinkamų reformų įgyvendinimą išmokama lėšų suma turi būti susijusi su atitinkamai reformai įgyvendinti reikalingomis investicijomis ir joms suplanuotomis išlaidomis ir neturi sumažinti lėšų, reikalingų kitų reformų ir investicijų įgyvendinimui. Svarbu, kad reformų įgyvendinimo vertinimas būtų grindžiamas galutiniais pasiektais rezultatais, o ne tarpiniais įgyvendinimo etapais, kurių pagrindinis tikslas turėtų būti užtikrinti tolygų lėšų gavimą ir investicijų finansavimą. Sankcijos už nepasiektą reforminį rodiklį turėtų būti taikomos tik nepasiekus galutinės, o ne tarpinės reikšmės.  
· Reformų įvertinimui lėšomis reglamente turėtų būti numatyta maksimali nuo investicijų priskiriama dalis (procentine išraiška).
XII. Į rezultatus orientuota priemonių įgyvendinimo struktūra
· Palankiai vertiname EK siūlomą labiau į rezultatus orientuotą ES investicijų kryptį kaip reikalingą žingsnį siekiant didesnio investicijų efektyvumo ir bendro ES konkurencingumo stiprinimo. 
· Pabrėžiame, jog į rezultatus orientuotas modelis galėtų būti sėkmingai taikomas tik ištaisius dabartinio RRF mechanizmo trūkumus ir užtikrinus, kad sistema būtų aiški, nuosekli, suteikianti pakankamą teisinį tikrumą bei prognozuojamumą tiek valstybėms narėms, tiek galutiniams paramos gavėjams.
· Susirūpinimą kelia tai, kad dabartiniame NRPP reglamento pasiūlyme išlieka išlaidomis grįstam modeliui būdingų elementų – būtinybė nuolat vertinti investicijų įgyvendinimo kaštus, juos perskaičiuoti, užtikrinti, kad patirtos išlaidos atitiktų NRPP suplanuotą lėšų sumą, atlikti papildomus išlaidų patikrinimus ir pan. Tuo atveju, kai taikomas rezultatais grįstas modelis, išlaidų tikrinimas neturėtų būti atliekamas, siekiant išvengti mišraus modelio, kuriame būtų vertinami  tiek  rezultatai, tiek išlaidos ir būtų išlaikytas administravimo procesų supaprastinimo principas. 
· Akcentuojame būtinybę dar prieš pradedant įgyvendinimą aiškiai sutarti dėl tarpinių ir galutinių rezultatų įkainių apskaičiavimo metodikos, rezultatų įrodymo bei valdymo ir kontrolės patikrinimų apimties. 
· Rezervuotai vertiname, kad veiklos rezultatais grindžiamas įgyvendinimo modelis būtų taikomas VRSF, ypač Specialiajai tranzito schemai, kadangi šioje srityje sunku pamatuoti apčiuopiamus rezultatus, o didelė dalis finansavimo skiriama einamosioms išlaidoms padengti. 
· Nustatytam 5 metų rezultatų tęstinumo reikalavimui turėtų būti taikomos išimtys (pvz., reformoms šis reikalavimas turėtų būti netaikomas, o mažoms ir vidutinėms įmonėms – sumažintas iki trijų metų).
· Mokėjimai turi būti susieti ne tik su pilnu, bet ir daliniu rodiklių pasiekimu, kad būtų sumažinta rizika nesulaukti finansavimo dėl objektyvių aplinkybių.
· Galimybė keisti rodiklio reikšmę be Europos Komisijos pritarimo turėtų būti padidinta iki 25 proc. rodiklio reikšmės pokyčio ir iki 35 proc. pirmaisiais metais. 
· Laikomės pozicijos, kad valstybės narės turėtų turėti galimybę pasirinkti tinkamą NRP plano įgyvendinimo tempą, kad būtų užtikrinta pusiausvyra tarp investicijų greičio ir kokybės. Todėl įsipareigojimų įvykdymo terminai turėtų būti ilgesni, siūloma N+2 arba N+3 taisyklė.

XIII. Valdymo ir kontrolės sistema ir funkcijų pasidalijimas 
· Naujojo laikotarpio valdymo ir kontrolės sistemos turi būti kuriamos taip, kad valstybėms narėms nebūtų užkrauta perteklinė administracinė našta. 
· Atsižvelgiant į BŽŪP teisinę ir finansinę specifiką, šios politikos tikslų įgyvendinimui būtina atskira, specializuota administravimo ir kontrolės sistema. 
· Pabrėžiame, kad naujos valdymo struktūros, tokios kaip koordinuojančioji institucija ar koordinuojantis komitetas, turi būti vertinamos per administracinės naštos prizmę, siekiant maksimaliai sumažinti funkcijų dubliavimąsi ir užtikrinti efektyvų sistemos veikimą paliekant tai spręsti kiekvienai VN atskirai atsižvelgiant į VN valdymo ir kontrolės specifiką.
· Atsižvelgdami į tai, kad naujasis DFP laikotarpis iš esmės keičia fondų įgyvendinimo architektūrą, pozityviai vertiname, jog NRPP reglamento pasiūlyme numatyta galimybė tam tikras koordinavimo funkcijas paskirti vadovaujančiosioms institucijoms.
· Atkreipiame dėmesį, jog tokios funkcijos kaip mokėjimo prašymų teikimas turėtų būti priskirtos vadovaujančiajai institucijai (BŽŪP atveju – mokėjimo agentūrai), kadangi šios funkcijos priskyrimas koordinuojančiajai institucijai sukeltų papildomą administracinę naštą.
· Siekdami, kad funkcijos iš tiesų būtų efektyviai deleguotos, turime užtikrinti, kad visi NRP plano įgyvendinimo ir atsiskaitymo už pasiektus rezultatus procesai palaikytų ir įgalintų funkcijų pasidalijimą.  Pavyzdžiui, svarbu užtikrinti, kad duomenų pateikimo ir ataskaitų teikimo EK sistemos būtų sukonstruotos taip, jog vadovaujančiosios institucijos (BŽŪP atveju – mokėjimo agentūros) galėtų savarankiškai teikti informaciją EK, nereikalaudamos koordinuojančios institucijos tarpininkavimo. Tokiu būdu būtų užtikrintas realus administracinio darbo pasidalijimas bei greitesnis informacijos srautų judėjimas tarp nacionalinių institucijų ir EK.
XIV. Atsiskaitymas už rodiklius
· Palankiai vertiname NRPP reglamento projekte numatytą galimybę valstybėms narėms pačioms susikomplektuoti rodiklius į rinkinį, už kurį EK teikiamas mokėjimo prašymas. Toks lankstumas yra sveikintinas, nes leidžia užtikrinti efektyvesnį ir realiai pasiektą pažangą atspindintį atsiskaitymą.
· Turi būti galimybė lanksčiai planuoti tarpinius žingsnius, už kurių pasiekimą būtų galima gauti lėšas investicijoms įgyvendinti.
· Teigiamai vertiname galimybę pasirinkti mokėjimo prašymų teikimo laiką. Vis dėlto siūlomas mokėjimo prašymų skaičius per metus yra per mažas, atsižvelgiant į NRP plano struktūrą. 
· Dabartiniuose DFP reglamentų pasiūlymų projektuose nepakankamai aiškiai apibrėžta, kaip bus atsiskaitoma už rodiklių pasiekimą teikiant mokėjimo prašymus bei kaip šie duomenys koreliuos su metinėse ataskaitose pateikiama informacija. Taip pat trūksta aiškumo dėl rodiklių įkainių nustatymo metodikos ir galimų finansinių pataisų taisyklių. Itin svarbu, kad šios nuostatos būtų parengtos ir paskelbtos dar iki NRP planų rengimo pradžios, kad valstybės narės galėtų planuoti reformas, investicijas ir priemones aiškiai žinodamos taikytinas taisykles. BŽŪP atveju fiksuotos normos finansinių pataisų dydžiai neturėtų būti didesni, nei 2023-2027 m. laikotarpiu.
· Itin svarbu, kad atsiskaitymo už rezultatus sistema nevirstų veiklos rezultatų patvirtinimo procedūra (performance clearance procedure), kuri keltų didelę administracinę naštą.
· Pereinant prie naujos atsiskaitymo sistemos, visos sistemos dalys turi veikti remdamosi vienodomis prielaidomis. Dėl šios priežasties patikrinimai, auditai bei dvigubo finansavimo samprata turėtų būti kaip įmanoma daugiau pritaikyti prie rezultatais grįsto modelio. 
XV. Lankstumai
· Pozityviai vertiname tai, kad NRPP reglamento pasiūlymas numato mažiau ribojimų tematinės koncentracijos, tinkamų išlaidų srityse valstybėms narėms rengiant NRP planą. 
· Svarbu, kad būtų išlaikyta galimybė vykdyti sinergijas su tiesioginio valdymo programomis bei perkelti dalį NRP plano lėšų į šias programas iš nacionalinių alokacijų (pvz., Europos Konkurencingumo fondo programa Horizon Europe), užtikrinant kad šių perkėlimų nauda atitektų lėšas perkėlusiai valstybei narei ir jos subjektams.
XVI. Auditai ir patikrinimai  
· Pabrėžiame būtinybę aiškiai apibrėžti, kokia informacija turi būti tikrinama auditų metu, kad NRPP reglamento pasiūlyme neliktų teisinio netikrumo ir būtų išvengta perteklinės administracinės naštos. Pavyzdžiui, reglamento pasiūlyme minima, jog valstybės narės privalo teikti ataskaitas apie visus sukčiavimo, korupcijos ir kitų pažeidimų atvejus, įskaitant interesų konfliktą, dvigubą finansavimą ir kitus taikomų teisės aktų pažeidimus. Ši nuostata yra per daug neapibrėžta ir sudaro daug erdvės papildomai administracinei naštai. Siekiant to išvengti, valdymo ir kontrolės sistemos bei su išlaidų teisėtumu susiję patikrinimų reikalavimai turėtų būti iš anksto apibrėžti.
· Atsižvelgiant į tai, kad NRP planų struktūra yra orientuota į rezultatus, valdymo ir kontrolės reikalavimai turėtų būti proporcingi šiam modeliui, atsisakant perteklinių išlaidų pagrįstumo patikrinimų, kurie didina administracinę naštą.
· Nepritariame reikalavimui pateikti vieningą audito nuomonę, skirtą visam NRP planui, kadangi skirtingų NRP plano skyrių įgyvendinimas ir patiriami iššūkiai gali stipriai skirtis, o tai gali daryti įtaką bendrai audito nuomonei.

XVII. Finansinės priemonės ir paskolos 
· Palaikome finansinių priemonių įgyvendinimą bei jų derinimą su dotacijomis. Vertiname teigiamus pokyčius, lyginant su dabartiniu reguliavimu – ypač rinkos trūkumo vertinimo, valdymo mokesčių bei galimybės tiesiogiai paskirti finansinės priemonės valdytoją (Nacionalinį plėtros banką, Europos investicijų banką ar kt.).
· Turėtų būti aiškiau apibrėžtos sąlygos dėl plano lėšų investavimo į kapitalą, t.y. sudaryti galimybę finansines priemones įgyvendinti ne tik kaip atskirą finansų ar patikos sąskaitų bloką (anglų k. „seperate block of finance“), bet ir investuojant į juridinio asmens kapitalą. Turėtų būti aiškiai įvardintos nuostatos dėl galimybės įgyvendinti finansines priemones teikiant apyvartines paskolas įmonėms, nes dabartiniame reglamento projekte trūksta aiškios nuostatos dėl tokių investicijų.
· Nacionaliniams plėtros bankams, kurie yra įvertinti kaip atitinkantys ES standartus (pillar assesed) turėtų būti suteikiamos papildomos išimtys dėl patikrinimų, auditų, teikiamų ataskaitų, orientuojantis į išimtis suteikiamas Europos investiciniam bankui ar tarptautinėms finansinėms institucijoms.
· Privalomas reinvestavimo laikotarpis (8 metai) galėtų būti trumpinamas, kad nebūtų ribojama naujų finansinių priemonių, pavyzdžiui, gynybos sektoriuje, plėtra ir suteikiamos didesnės galimybės įgyvendinti pilotines finansines priemones naujose srityse.
· Pritariame paskolų mechanizmo įsteigimui NRP plano veikloms papildomai finansuoti. Jei šis mechanizmas būtų įsteigtas, siūlome paskolų paraiškų teikimo terminą pratęsti bent iki 2030 m. pabaigos. Taip pat manome, kad paskola finansuojamos investicijos neturėtų būti tiesiogiai susietos su reformomis, kadangi šalis narė bet kokiu atveju visas šias lėšas turės grąžinti.
XVIII. Techninė parama
· Dabartiniame programavimo laikotarpyje į NRP planą siūlomose įtraukti politikose techninės paramos lygis yra nevienodas, o kai kurios sritys yra imlesnės techninės paramos lėšoms. Pavyzdžiui, BŽŪP atveju ypač brangiai kainuoja informacinių sistemų, skirtų kontrolinių žemės sklypų identifikavimui, paraiškų priėmimui, sukūrimas ir palaikymas. Dėl šios priežasties svarbu išlaikyti pakankamą techninės paramos intensyvumą.
· Akcentuojame poreikį didinti NRP skiriamą techninės paramos dalį iki 4 proc. Tai leistų užtikrinti pakankamus žmogiškuosius išteklius kokybiškam priemonių valdymui, ypač atsižvelgiant į reglamentų projektuose siūlomas naujas valdymo ir kontrolės struktūras.
· Palaikome reglamente sudaromas galimybes prisidėti prie administracinių gebėjimų stiprinimo, kadangi gebėjimų stiprinimas visais lygmenimis prisideda prie sklandesnio investicijų planavimo bei produktyvesnio įgyvendinimo.
